— Для гімназіі гэта не праблема. Лічу, што, маючы пяць гадзін на тыдзень, можна навучыць дзіця свабодна выказвацца на замежнай мове. У нас ёсць дакладны параметр, які дазваляе вызначыць узровень падрыхтаванасці дзіцяці. У стандарце, канцэпцыі па замежнай мове закладзена, што на выхадзе з гімназіі дзіця павінна мець узровень па еўрапейскай сістэме сертыфікацыі В1+. Дарэчы, А1, А2 — гэта элементарны ўзровень валодання мовай, або ўзровень выжывання, калі чалавек прыязджае за мяжу і не згубіцца, забяспечыць сябе ежай, жыллём, запытае дарогу. Чалавек не абмяркоўвае нейкія высокія праблемы, але на побытавым узроўні ён умее кантактаваць. Наступны ўзровень В1, В2 — узровень свабоднага валодання мовай, калі пры неабходнасці чалавек можа вырашыць і канфліктныя сітуацыі, і можа, паглядзеўшы твор мастацтва ці прачытаўшы артыкул з газеты, выказаць сваё меркаванне, перанесці на асабісты вопыт. Гэты ўзровень лічыцца дастатковым для паступлення ва УВА за мяжой. С1, С2 — прафесійны ўзровень са спецыфічнай лексікай. І трэба сказаць, што нашы вучні паспяхова здаюць міжнародныя экзамены ўзроўню В1, В2, некаторыя нават ужо ў 9 класе.